bluuebunny/crossref_metadata_2025 huggingface dataset:
Γνωσιακή αναπαράσταση της κινηματογραφικής σκηνοθεσίας μέσω οντολογιών, σημασιολογικής συλλογιστικής & σημασιολογικής οπτικοποίησης
Authors: Χριστοδούλου Ιωάννης
Published: September 2021

Η παρούσα διατριβή κινείται ερευνητικά στην περιοχή της Γνωσιακής Αναπαράστασης, ενός σημαντικού τομέα της Τεχνητής Νοημοσύνης. Ειδικότερα, μελετώνται μέθοδοι τεχνικής αναπαράστασης της ανθρώπινης γνώσης, με γνωστικό πεδίο πειραματισμού αυτό της κινηματογραφικής σκηνοθεσίας. Μεθοδολογικά και τεχνικά, η διατριβή εστιάζει στις Οντολογίες Σημασιολογικού Ιστού, στη Σημασιολογική Συλλογιστική και στη Σημασιολογική Οπτικοποίηση, ως μεθόδους τυποποιημένης αναπαράστασης της γνώσης, με στόχο την εισαγωγή καινοτόμων μεθόδων και εργαλείων. Η έρευνα κινήθηκε σε τρεις άξονες: μεθοδολογία, αναπαράσταση και εφαρμογή. Στο επίπεδο της μεθοδολογίας, προτείνεται η μεθοδολογία ευέλικτης μηχανικής γνώσης M-krDSL. Πρόκειται για μια μεθοδολογία ανάπτυξης τυποποιημένων γνωσιακών μοντέλων η οποία εστιάζει στην επικοινωνία ανθρώπου - ανθρώπου. Η M-krDSL εισάγει μια καινοτόμα προσέγγιση πολύμορφης σταδιακής μοντελοποίησης σε συνδυασμό με οπτικές μεθόδους εκμαίευσης γνώσης, στοχεύοντας μεταξύ άλλων στην αντιμετώπιση του προβλήματος συμφόρησης κατά την απόκτηση γνώσης. Στο επίπεδο της αναπαράστασης, προτείνεται η οντολογία της κινηματογραφικής σκηνοθεσίας FilMO, ένα διστρωματικό τυποποιημένο εννοιολογικό μοντέλο της κιν/φικής σκηνοθετικής γνώσης. Η προτεινόμενη οντολογία συνιστά την πρώτη συστηματική προσπάθεια εννοιολογικής μοντελοποίησης του κιν/φικού γνωστικού πεδίου από την πρακτική-καλλιτεχνική σκοπιά του σκηνοθέτη. Η δε ανάπτυξη του μοντέλου βασίστηκε στην προτεινόμενη μεθοδολογία M-krDSL. Τέλος, στο επίπεδο της εφαρμογής, παρουσιάζεται το FilmProdViz, ένα γνωσιοκεντρικό σύστημα διαδραστικής σημασιολογικής οπτικοποίησης της εκτιμώμενης πολυπλοκότητας υλοποίησης του σκηνοθετικού σχεδιασμού. Το FilmProdViz αποτελεί την πρώτη, πειραματική εφαρμογή της προτεινόμενης οντολογίας FilMO, και στοχεύει στη βελτίωση της επικοινωνίας και συνεργασίας μεταξύ σκηνοθέτη και παραγωγού στο πλαίσιο του σχεδιασμού παραγωγής. Μία πειραματική χρηστοκεντρική αξιολόγηση επιβεβαίωσε την αποτελεσματικότητα και χρησιμότητα του προτεινόμενου συστήματος, ενώ παράλληλα αξιοποιήθηκε και ως μέθοδος αξιολόγησης της εφαρμοσιμότητας και αποτελεσματικότητας της προτεινόμενης οντολογίας, ακολουθώντας μια εφαρμογοστρεφή προσέγγιση αξιολόγησης οντολογιών.
Ανάπτυξη και εφαρμογή βιώσιμων συνθετικών τεχνολογιών του διεγερμένου οξυγόνου
Authors: Ιωάννου Γεώργιος
Published: September 2021

Στο Κεφάλαιο 1 της παρούσας διδακτορικής διατριβής γίνεται αναφορά στη χημεία του διεγερμένου μοριακού οξυγόνου απλής κατάστασης (1Ο2) και εισαγωγή στη φωτοχημεία συνεχούς ροής σε μικρο- και μακροαντιδραστήρες. Επισημαίνονται τα πλεονεκτήματα της φωτοχημείας συνεχούς ροής και γίνεται σύγκριση με την κλασική φωτοχημεία ασυνεχούς ροής. Επίσης, περιγράφονται μερικές εφαρμογές της χημείας του 1Ο2 σε μικρο- και μακροαντιδραστήρες συνεχούς ροής. Στο Κεφάλαιο 2 παρουσιάζεται ένας πολύ αποτελεσματικός και ιδιαίτερα καινοτόμος αντιδραστήρας συνεχούς ροής NebPhotOX. Κύριο χαρακτηριστικό του είναι η χρήση πνευματικού εκνεφωτή που επιτρέπει τη διεξαγωγή φωτοξειδώσεων σε μεγάλη κλίμακα. Έπειτα περιγράφεται η εφαρμογή του συστήματος αυτού, στη σύνθεση μιας σειράς υδροξυκυκλοπεντ-2-ενονών και μεθοξυκυκλοπεντ-2-ενονών, από απλά φουράνια, σε ένα μόνο στάδιο. Στο Κεφάλαιο 3 περιγράφεται μια μεθοδολογία κατά την οποία πραγματοποιείται μετασχηματισμός σε ένα στάδιο απλών φουρανίων, σε γ-λακτάμες και πιο συγκεκριμένα σε αζωτούχα αρωματικά πολυκυκλικά συστήματα. Στάδιο κλειδί της μεθοδολογίας αυτής αποτελεί η ενδομοριακή παγίδευση του δραστικού ενδιαμέσου Ν-ακυλοϊμινικού ιόντος (NAI), το οποίο σχηματίζεται κατά τη διάρκεια της αλληλουχίας των αντιδράσεων. Παρόμοιο πρωτόκολλο εφαρμόστηκε και στη σύνθεση των ιμιδαζολικών αλκαλοειδών glochidine και glochidicine. Το αποτέλεσμα της αλληλουχίας αντιδράσεων ρυθμίστηκε επιτυχώς με την κατάλληλη επιλογή τόσο του φωτοευαισθητοποιητή όσο και του διαλύτη. Στη συνέχεια περιγράφεται η σύνθεση γ-λακταμών σε μεγάλη κλίμακα χρησιμοποιώντας τον αντιδραστήρα NebPhotOX. Στο Κεφάλαιο 4 περιγράφονται μελέτες και συνθετικές προσεγγίσεις για τη στερεοεκλεκτική σύνθεση των φυσικών προϊόντων attenol Α και attenol Β. Στάδιο κλειδί της μεθοδολογίας που προτείνεται εκκινείται από μία [4+2] κυκλοπροσθήκη του 1Ο2 σε κατάλληλα υποκατεστημένο φουράνιο για τον τελικό σχηματισμό ενός συστήματος 6,8-διοξα-δικυκλο[3.2.1]οκτανίου.
Young learners' L2 input and output in the 3rd Experimental Primary School of Evosmos
Authors: Ζαπουνίδης Θωμάς
Published: September 2021

Σκοπός της παρούσας διατριβής ήταν η μελέτη του γλωσσικού εισαγόμενου και εξαγόμενου νεαρών μαθητών της αγγλικής ως δεύτερης ξένης γλώσσας. Για το σκοπό αυτό, βιντεοσκοπήθηκαν με πολλαπλές κάμερες 17 νεαροί (εννιάχρονοι) μαθητές Αγγλικής ως ξένης γλώσσας σε ένα Ελληνικό δημοτικό σχολείο για ένα ολόκληρο διδακτικό έτος. Η απομαγνητοφώνηση όλου του βιντεοσκοπημένου υλικού απέδωσε 4,825 μονές σελίδες οι οποίες εξετάστηκαν εκ νέου για να διαχωριστεί το γλωσσικό εισαγόμενο (ακρόαση, ανάγνωση) από το γλωσσικό παραγόμενο (ομιλία και γραφή) για κάθε ένα από τους δεκαεπτά μαθητές. Αυτή η διαδικασία απέδωσε τέσσερα ξεχωριστά υποσώματα κειμένων: (α) το υποσώμα κειμένου ακρόασης (που αναφέρεται σε ό,τι άκουσαν οι μαθητές από τον εκπαιδευτικό, τα πολυμέσα και άλλους μαθητές), (β) το υποσώμα κειμένου ανάγνωσης (που αναφέρεται σε ό,τι διάβασαν οι μαθητές μέσα και έξω από την τάξη μέσω κειμένων, εργασιών, προβολής σε ασπροπίνακα, λογοτεχνικά βιβλιαράκια), (γ) το υποσώμα ομιλίας (που αναφέρεται σε ό,τι άρθρωσαν οι μαθητές), και (δ) στο υποσώμα γραφής (που αναφέρεται σε ό,τι έγραψαν οι μαθητές στον ασπροπίνακα, εργασίες, διαγωνίσματα, τετράδια). Όλα αυτά τα υποσώματα κειμένων απαρτίζουν αυτό που ονομάστηκε YoLeCorE (Σώμα Κειμένων Αγγλικής από Νεαρούς Μαθητές) και χρησιμοποιήθηκε σε αυτή τη διατριβή για να: (α) μετρηθούν ποσοτικά (μοναδικές και συνολικές λέξεις) και ποιοτικά (λεξική πυκνότητα, πολυπλοκότητα και ποικιλία) του Αγγλικού γλωσσικού εισαγόμενου και εξαγόμενου των νεαρών μαθητών σε εκείνο το σχολείο, (β) συγκριθεί το εισαγόμενο με το εξαγόμενο καν να αποφασιστεί ο βαθμός εξάρτησης του γλωσσικού εξαγόμενου των μαθητών στο γλωσσικό εισαγόμενο από τον εκπαιδευτικό ή άλλο είδος εισαγόμενου, και (γ) προσδιοριστεί το επίπεδο γλωσσομάθειας των μαθητών σύμφωνα με το Κοινό Ευρωπαϊκό Ενιαίο Πλαίσιο Αναφοράς.
Βιοτεχνολογική αξιοποίηση χυμού κράνων (Cornus mas L.) για παραγωγή λειτουργικού τροφίμου υψηλής διατροφικής αξίας
Authors: Νούσκα Χρυσάνθη
Published: September 2021

Στα πλαίσια της παρούσης διδακτορικής διατριβής εξετάστηκε η παραγωγή λειτουργικού ροφήματος χαμηλού αλκοολικού βαθμού μέσω ζύμωσης χυμού κράνων με γαλακτικά βακτήρια. Στη πρώτη φάση της διατριβής 26 γαλακτικά βακτήρια απομονώθηκαν από κόκκους kefir. Ο προκαταρκτικός έλεγχος της ταυτότητας των απομονωθέντων στελεχών έγινε με τις διαδικασίες α) της χρώσης Gram, β) του ελέγχου της μορφολογίας των αποικιών μέσω μικροσκοπικής παρατήρησης και γ) της δοκιμασίας της παρουσίας και ενεργότητας του ενζύμου καταλάση. Εν συνεχεία, όλα τα απομονωθέντα γαλακτικά βακτήρια εξετάστηκαν μετά από σειρά δοκιμασιών in vitro για πιθανή προβιοτική δράση. Για λόγους σύγκρισης χρησιμοποιήθηκε το πρότυπο προβιοτικό στέλεχος L. plantarum ATCC 14917. Σύμφωνα με τα αποτελέσματα επιλέχθηκε ένα νέο στέλεχος L. paracasei K5 το οποίο έδειξε πολύ καλή προβιοτική δράση σε σχέση πάντα με το πρότυπο προβιοτικό στέλεχος L. plantarum ATCC 14917. Το στέλεχος αυτό ταυτοποιήθηκε με μοριακές τεχνικές. Στη δεύτερη φάση της διατριβής οι δύο μικροοργανισμοί χρησιμοποιήθηκαν σε ζυμώσεις χυμού κράνων σε διαφορετικές θερμοκρασίες ζύμωσης για να αποσαφηνιστούν οι βέλτιστες συνθήκες ζύμωσης και σε διαφορετικές τιμές pH για την βελτίωση της βιωσιμότητας των μικροοργανισμών στους χυμούς κατά την διάρκεια ζύμωσης και αποθήκευσης. Επίσης, στον χυμό κράνων έγινε προσθήκη χυμού μήλου και χυμού πορτοκαλιού για την βελτίωση της βιωσιμότητας των μικροοργανισμών. Ελέγχθηκε η βιωσιμότητα των μικροοργανισμών κατά την διάρκεια ζύμωσης και αποθήκευσης των χυμών καθώς και πιθανή επιμόλυνσή τους από ζυμομύκητες. Στην συνέχεια σε όλους τους χυμούς διεξάχθηκε ανάλυση των σακχάρων, των οργανικών οξέων και της αιθανόλης καθώς και της αντιοξειδωτικής δράσης μέσω χρωματογραφίας υψηλής πίεσης (HPLC). Τέλος, διεξήχθη οργανοληπτικός έλεγχος για να διασφαλιστεί η αποδοχή του ροφήματος από τους καταναλωτές. Γενικά τα αποτελέσματα ήταν πολύ ενθαρρυντικά και έδειξαν ότι είναι εφικτή η δυνατότητα παραγωγής υψηλής διατροφικής αξίας λειτουργικού ροφήματος χαμηλού αλκοολικού βαθμού μέσω ζύμωσης χυμού κράνων με προβιοτικά βακτήρια.
Επιδημιολογική μελέτη και οργάνωση της κοόρτης συστηματικού ερυθηματώδους λύκου στην Κρήτη
Authors: Γεργιανάκη Ειρήνη
Published: September 2021

Εισαγωγή-Σκοπός. Παρά τις σημαντικές επιδημιολογικές μελέτες που έχουν δημοσιευτεί τα τελευταία χρόνια για το ΣΕΛ, οι αναφορές που είναι βασισμένες στην κοινότητα και έχουν λεπτομερώς εξακριβώσει τα περιστατικά είναι σπάνιες. Μέθοδοι: Μελετήσαμε την επιδημιολογία του ΣΕΛ και το φάσμα της νόσου στο νησί της Κρήτης την περίοδο 1999-2013. Για την εύρεση των περιπτώσεων συμπεριλάβαμε ασθενείς ≥15 ετών. Η διακρίβωση τους έγινε με τα ACR1997, SLICC2012 κριτήρια ταξινόμησης και τη διάγνωση από ειδικό ρευματολόγο, ενώ έγινε ενδελεχής σύνθεση επιδημιολογικών και κλινικών δεδομένων από ιατρικούς φακέλους, διοικητικά δεδομένα και ερωτηματολόγια σε ασθενείς.Αποτελέσματα: Η προτυποποιημένη κατά ηλικία και φύλο και η αδρή επίπτωση του ΣΕΛ ήταν 7.4 ([95% CI] 6.8-7.9) και 8.6 (8.0-9.0) ανά 100,000-άτομα/χρόνο, αντίστοιχα, με μέσο όσο ηλικίας διάγνωσης 43 (±15) έτη και τάση σταθεροποίησης στις γυναίκες αλλά αυξητική στους άνδρες. Ο προτυποποιημένος και αδρός επιπολασμός (Δεκέμβριος 2013) ήταν 123 (114-133) και 143 (133-154)/105, με τον τελευταίο να είναι υψηλότερος σε αστικές συγκριτικά με τις αγροτικές περιοχές (165 vs. 123/105, p<0.001). Η προτυποποιημένη κατά ηλικία και φύλο επίπτωση της νεφρίτιδας ήταν 0.6 (0.4-0.8) με σταθερή τάση, ενώ του νευροψυχιατρικού ΣΕΛ ήταν 0.5 (0.4-0.7) ανά 100,000-έτος/χρόνο και με αυξανόμενη τάση. Το 50% των περιστατικών είχαν μέτριες/σοβαρές εκδηλώσεις, με το 34% από αυτούς να λαμβάνουν ανοσοκατασταλτικές/βιολογικές θεραπείες. Μετά από 7.2 (±6.6) χρόνια μέση διάρκεια νόσου, το 30.5% των ασθενών παρουσίασε μη αναστρέψιμη βλάβη οργάνων, με τα νευροψυχιατρικά συμβάντα να είναι τα συχνότερα, ενώ το 4.4% των ασθενών με νεφρίτιδα ανέπτυξαν νεφρική ανεπάρκεια τελικού σταδίου. Τα ACR1997 και SLICC2012 κριτήρια ταξινόμησης εμφάνισαν μεγάλο ποσοστό συμφωνίας (87%), ενώ η διάγνωση που βασίστηκε στο γιατρό επήλθε νωρίτερα σε περίπου 20% των περιστατικών. O συνολικός αριθμός των συνοσυροτήτων ήταν 3.4 ± 2.4 (μέσος όρος ± SD)ενώ 42% των ασθενών είχαν >3 συνοσυρότητες).Συμπεράσματα: Χρησιμοποιώντας ενδελεχή μεθοδολογία περιγράψαμε υψηλή συχνότητα του ΣΕΛ στην Κρήτη. Τα αποτελέσματά μας δείχνουν ότι η νόσος δεν είναι σπάνια, προσβάλει γυναίκες μέσης ηλικίας, αναγνωρίζεται αυξανόμενα στους άνδρες και έχει σημαντικό κλινικό φορτίο (μη αναστρέψιμη βλάβη, πολυνοσυρότητα) παρά την βελτίωση στην έγκαιρη διάγνωση και θεραπεία.
Μοντελοποίηση συμπεριφοράς βιοϊατρικών δεδομένων
Authors: Γαλιατσάτος Δημήτριος
Published: September 2021

Αυτή η διατριβή είναι αφιερωμένη στην ανάπτυξη τεχνητών νευρωνικών δικτύων (ANN) και μπεϋζιανών νευρωνικών δικτύων (Bayesian Networks), δεδομένου ότι μπορούν να χρησιμοποιηθούν σε περιοχές κλινικής διάγνωσης ως κατάλληλοι ταξινομητές όπου οι μαθηματικές προϋποθέσεις των παραμέτρων που περιγράφουν τα αντικείμενα που δεν ικανοποιούνται επαρκώς. Οι αλγόριθμοι και οι στατιστικοί δείκτες που αναφέρονται και υλοποιούνται σε αυτή τη διδακτορική διατριβή είναι πρωτοπόροι στο τομέα της ιατρικής πληροφορικής για την εξαγωγή συμπερασμάτων σε διάφορες ασθένειες (οξεία σκωληκοειδίτιδα) και σε ιατρικά πειράματα (ίσχαιμος περίδεσης) με σκοπό την βελτίωση και την γρηγορότερη αντιμετώπιση των ιατρικών παθήσεων. Στην παρούσα διατριβή επιχειρείται η εισαγωγή των νευρωνικών δικτύων RBF και MLP όπως και μπεϋζιανών ταξινομητών όπως ο Naïve Bayes στην έρευνα του κατάγματος ισχίου με σκοπό την προσαρμοστικότητα ενός νέου παράγοντα στον ελληνικό πληθυσμό. Η ασαφής λογική και τα μπεϋζιανά δίκτυα εφαρμόζονται στους ασθενείς με κατάθλιψη με στόχο να βρεθεί το κατάλληλο μοντέλο για την γρηγορότερη διάγνωση της νόσου. Σε σύνολο δεδομένων ψυχικά ασθενών εφαρμόζονται μέθοδοι προ-επεξεργασίας με σκοπό την ενίσχυση της αποτελεσματικότητας των μεθόδων μηχανικής μάθησης. Τέλος, με σκοπό την γρηγορότερη πρόγνωση και πρόληψη της οστεοπόρωσης χρησιμοποιούνται γενετικοί αλγόριθμοι, τεχνητά νευρωνικά δίκτυα και μέθοδοι προ-επεξεργασίας.
Ιατροδικαστική διερεύνηση κλινικών περιστατικών ενδοοικογενειακής βίας
Authors: Κοσμίδης Γεώργιος
Published: September 2021

Εισαγωγή: Αν και έχουν παρουσιαστεί διάφορες μελέτες μέχρι και σήμερα που εξετάζουν την ενδοοικογενειακή βία μέσα στον πληθυσμό της Ελλάδας με σκοπό να συσχετιστεί η κοινωνικοδημογραφική βάση των πληροφοριών που παρατίθεται με τον θύτη και το θύμα, οι προσεγγίσεις τους είναι κατά βάση κοινωνιολογικές. Η παρούσα μελέτη επιχειρεί να εξετάσει το φαινόμενο της ενδοοικογενειακής βίας μέσα από την κλινική ιατροδικαστική πρακτική συνδυάζοντας και συσχετίζοντας τα ιατροδικαστικά περιστατικά με διάφορα δημογραφικά χαρακτηριστικά.Μεθοδολογία: Εφαρμόστηκε μια αναδρομική στατιστική ανάλυση 184 περιστατικών ενδοοικογενειακής βίας που εξετάστηκαν κατά την περίοδο 1996-2010 από το Εργαστήριο Ιατροδικαστικής του Πανεπιστημίου Αθηνών και στη συνέχεια επιχειρήθηκε μια συσχέτιση των δημογραφικών δεδομένων του θύτη και του θύματος με διάφορες ιατροδικαστικές παραμέτρους.Αποτελέσματα: Εκτός από μια ευρεία γκάμα στατιστικών αποτελεσμάτων, το πιο ενδιαφέρον εύρημα της παρούσας εργασίας είναι ο στατιστικός συσχετισμός ανάμεσα στο περιστατικό ενδοοικογενειακής βίας και η κοινωνικοοικονομική διαστρωμάτωση των θυμάτων, όπως αυτή αντανακλάται από το επάγγελμά τους. Σε ότι αφορά τους συσχετισμούς των σωματικών βλαβών με κοινωνικοοικονομικές παραμέτρους, αποδείχθηκε ότι το επάγγελμα του θύματος και το φύλο του θύτη σχετίζονται σε στατιστικά σημαντικό βαθμό με τον χαρακτηρισμό της βλάβης (p=0,026 και p=0,023 αντίστοιχα), αφού στα περιστατικά με τις σοβαρότερες βλάβες τα θύματα ήταν κατά πλειοψηφία χαμηλότερου κοινωνικοοικονομικού επιπέδου, όπως αυτό αντικατοπτρίζεται από το επάγγελμα ενώ σε ποσοστό (96,4%) τα θύματα-γυναίκες είχαν κακοποιηθεί από άνδρες. Συμπεράσματα: Η βία μεταξύ ενηλίκων όπως και η βία στα παιδιά, αποτελούν σοβαρά θέματα δημόσιας υγείας που επηρεάζουν πολλές γυναίκες, άνδρες και παιδιά στην Ελλάδα. Τα ευρήματα ενδοοικογενειακής βίας αυξάνονται όταν το επίπεδο διαβίωσης του θύματος μειώνεται. Αυτό έχει ιδιαίτερη σημασία στις μέρες μας λόγω της δεινής οικονομικής κατάστασης του Ελληνικού πληθυσμού.
Ο ναός στο Καρδάκι της Κέρκυρας
Authors: Ανδρίκου Δήμητρα
Published: September 2021

Για τον ναό στο Καρδάκι της Κέρκυρας είχαν δημοσιευθεί περιεκτικές εκθέσεις κορυφαίων μελετητών του προηγούμενου αιώνος και γενικές γραφικές αναπαραστάσεις. Οι ιδιομορφίες του ναού ερμηνεύονταν κυρίως ως επιδράσεις της Ιωνίας και των Δυτικών Αποικιών. Στην παρούσα μελέτη πραγματοποιήθηκε σχεδίαση του συνόλου του αρχιτεκτονικού υλικού. Καταγράφηκαν οι αρχαιολογικές πληροφορίες, τα κατασκευαστικά ίχνη και τα χρονολογικά τεκμήρια. Τελειοποιήθηκε και σημειακά αναθεωρήθηκε η αναπαράσταση του ναού. Οριστικοποιήθηκαν οι διαστάσεις θεμελιωδών μεγεθών και παρουσιάστηκε τεκμηριωμένη πρόταση για τον αριθμό των κιόνων του μακρού πτερού και, συνεπώς, για το μήκος του στυλοβάτη. Προσεγγίσθηκε το μετρικό σύστημα του ναού και η αλληλουχία των συνθετικών πράξεων. Διερευνήθηκαν τυχόν πρακτικοί ή λειτουργικοί όροι που επέδρασαν στο σχέδιο. Καταγράφηκαν ομοιότητες και αποκλίσεις σε σχέση με την Αρχαϊκή Ναοδομία και ειδικώς με την Αρχαϊκή Κερκυραϊκή Αρχιτεκτονική. Προσδιορίστηκε η γλώσσα (Δωρική ή Ιωνική) των αρχιτεκτονικών μορφών. Διαπιστώθηκαν αξιοσημείωτες ομοιότητες με ξύλινες δομές. Ο ναός στο Καρδάκι της Κέρκυρας φαίνεται ότι αναβίωσε αρχές απλοϊκών προ-ρυθμικών ή πρωτο-ρυθμικών ξύλινων δειγμάτων ιερής αρχιτεκτονικής και συνιστά αντιπροσωπευτικό δείγμα ρομαντισμού και εκλεκτικισμού στην Αρχαϊκή λίθινη Δωρική αρχιτεκτονική.
Χωρικότητες του ανοίκειου
Authors: Αλετράς Άγγελος
Published: September 2021

Στόχος της διατριβής είναι η ανάδειξη της έννοιας του ανοίκειου ως επίκεντρου της κινηματογραφικής ποιητικής του Andrei Tarkovsky. Μέσα από τη λεπτομερή ανάλυση παραδειγματικών σκηνών από το έργο του σκηνοθέτη διερευνώνται οι τρόποι με τους οποίους η χρήση συγκεκριμένων κινηματογραφικών μηχανισμών δίνει τη δυνατότητα σε ορισμένα τυπικά χαρακτηριστικά του ανοίκειου να λάβουν χωρική έκφραση. Εξετάζοντας τη φροϋδική έννοια του ανοίκειου μέσα από το πρίσμα της ανοικείωσης των Ρώσων φορμαλιστών και της μεταγενέστερης νεοφορμαλιστικής κινηματογραφικής θεωρίας, η μέθοδος που ακολουθεί η προκειμένη έρευνα για την ανάλυση των ταινιών του Tarkovsky εστιάζει στη συστηματική εξέταση των ενδοκινηματογραφικών/μορφολογικών στοιχείων που τις συγκροτούν. Μέσω της ανάλυσης συγκεκριμένων κινηματογραφικών τεχνικών που αφορούν στην αφήγηση και στο στιλ των προς ανάλυση ταινιών, εντοπίζονται οι μηχανισμοί εκείνοι που λειτουργούν ως φορείς ανοικείωσης. Σύμφωνα με τους μηχανισμούς αυτούς περιγράφονται οκτώ διαφορετικές χωρικότητες που παράγουν την αίσθηση του ανοίκειου και βάσει αυτών εξετάζονται οι πέντε τελευταίες ταινίες του Andrei Tarkovsky: Solaris (1972), Καθρέπτης (1975) , Stalker (1979), Νοσταλγία (1983) και Θυσία (1986). Συνδυάζοντας στοιχεία από τη ρεαλιστική κινηματογραφική θεωρία με θέσεις από τον πρώιμο ρώσικο φορμαλισμό και τους σοβιετικούς θεωρητικούς του μοντάζ (κυρίως το έργο του Sergei Eisenstein), υποστηρίζεται ότι ο Tarkovsky υιοθετεί μια ανοίκεια φιλμική γραφή, η οποία από τη μια μεριά φέρει σημαντικές δομικές ομοιότητες με τους φροϋδικούς μηχανισμούς του ονείρου και από την άλλη μεριά στοχεύει στην ακριβή κινηματογραφική απόδοση της πραγματικότητας. Μιας κινηματογραφικής απόδοσης που δεν θεωρεί όμως την πραγματικότητα ως κάτι δεδομένο, αλλά ως κάτι που είναι οικείο και ταυτόχρονα ξένο. Το έργο του Tarkovsky διανοίγει νέες πιθανότητες για τον κινηματογραφικό ρεαλισμό και κατ' επέκταση προτείνει καινούργιους τρόπους αναπαράστασης της πραγματικότητας. Έτσι, μέσα από την ανοικείωση των παγιωμένων τρόπων αντίληψης της υλικής πραγματικότητας, αναδιαμορφώνεται τελικά και η σχέση του θεατή με το πραγματικό.
Η θέση της Ελλάδας στους διεθνείς οικονομικούς οργανισμούς
Authors: Τούντας Ευάγγελος
Published: September 2021

Μετά τη λήξη του Δευτέρου Παγκοσμίου πολέμου οι Ελληνικές Κυβερνήσεις αντιλήφθηκαν από νωρίς την πλεονεκτική θέση της χώρας ως μέλους των Διεθνών Οικονομικών Οργανισμών, ιδιαίτερα σε σχέση με τα υπόλοιπα γειτονικά κράτη. Η συμμετοχή της Ελλάδας στους θεσμούς αυτούς συντέλεσε στην ενδυνάμωση του δημοκρατικού πολιτεύματος και της προσέφερε οικονομική ανάπτυξη και σταθερότητα. Μάλιστα, αμέσως μετά τη λήξη του Ψυχρού Πολέμου, κέρδισε επάξια τον τίτλο της πιο σταθερής χώρας στην ευρύτερη περιοχή. Στη διαδικασία της χάραξης και υλοποίησης της Ελληνικής οικονομικής διπλωματίας, η θέση της Ελλάδας στους διεθνείς οικονομικούς οργανισμούς έπαιξε κυρίαρχο ρόλο. Συνεχίζοντας μια παράδοση αρκετών δεκαετιών η Ελλάδα συμμετέχει ενεργά στις διαβουλεύσεις και στη λήψη αποφάσεων. Στο πλαίσιο της πολυμερούς διπλωματίας προωθούνται οι ελληνικές θέσεις και τυγχάνουν υπεράσπισης τα ελληνικά συμφέροντα πάντα με σεβασμό στο διεθνές δίκαιο. Η παρούσα διδακτορική διατριβή επιχειρεί να παρουσιάσει και να αξιολογήσει τη θέση της Ελλάδας στους Διεθνείς Οικονομικούς Οργανισμούς, εστιάζοντας στα οικονομικά προγράμματα προσαρμογής από το 2010 και μετά.
Φυσικοθεραπευτική αξιολόγηση και αποκατάσταση σε κακώσεις του βραχιονίου πλέγματος
Authors: Στάμου Μαγδαληνή
Published: September 2021

Εισαγωγή: Η μετεγχειρητική αποκατάσταση των ασθενών με κακώσεις του βραχιονίου πλέγματος και χειρουργική νευρική ανακατασκευή απαιτεί ολιστική αντιμετώπιση και συνεργασία πολλών ειδικοτήτων προκειμένου να αποφέρει τα καλύτερα δυνατά αποτελέσματα. Η παρούσα διδακτορική διατριβή μελετά την αξιολόγηση και την αποκατάσταση των ασθενών με κακώσεις του βραχιονίου πλέγματος. Μεθοδολογία: Για την αξιολόγηση της μετεγχειρητικής πορείας των ασθενών χρησιμοποιήθηκαν το ερωτηματολόγιο DASH,η I.C.F Λειτουργική Ταξινόμηση και δημιουργήθηκε μία νέα κλίμακα η Ioannina Functional Scale προκειμένου να εκτιμηθεί ολιστικά και να σχηματοποιηθεί σε έναν λειτουργικό δείκτη η πρόγνωση και η αποκατάσταση των ασθενών.Αποτελέσματα :Στο σύνολο των 57 ασθενών οι 40 εντάχθηκαν στην μελέτη .Η μελέτη πραγματοποιήθηκε σε διάστημα 10 ετών με μέσο όρο follow up τα 7.35 έτη.Οι ηλικίες των ασθενών όταν έγινε η κάκωση είχαν Μ.Ο. ηλικίας 28.68 έτη. Ο Μ.Ο.ηλικίας που βρίσκονται τώρα οι ασθενείς είναι 36.78 έτη. Από τους 40 ασθενείς οι 36 είναι άνδρες και οι 4 γυναίκες. Πραγματοποιήθηκε έλεγχος για την εσωτερική καιεξωτερική εγκυρότητα και αξιοπιστία της κλίμακας I.F.S με θετικά στατιστικά αποτελέσματα. Ο δείκτης Dash για το δείγμα μας είναι 56.25 και ο δείκτης της I.F.S είναι 49.81. Το 92.5% εντάχθηκε σε πρόγραμμα φυσικοθεραπευτικής αποκατάστασης μετά το χειρουργείο. Στο 90% του πληθυσμού μας δηλαδή στους 36 ασθενείς σε σύνολο 40,εφαρμόσθηκε ηλεκτροθεραπεία χρησιμοποιώντας τις ίδιες παραμέτρους. Το 50%του δείγματος μας αναφέρει σταθερότητα στη άρθρωση του ώμου, το 50% του δείγματος έχει κατακτήσει την κίνηση της απαγωγής από 00-600 και το 20% από 00- 900. Στην ενεργητική κίνηση της κάμψης του αγκώνα το 45% του δείγματος μας κατέκτησε πάνω από 900 ενώ το 35% από 300-900. Η φυσικοθεραπευτική παρέμβαση και η εφαρμογή της ηλεκτροθεραπείας φαίνεται να επιδρούν θετικά στην μετεγχειρητική αποκατάσταση των ασθενών όσον αφορά την εμφάνιση της μυϊκής σύσπασης αλλά και την νευρομυϊκή επανεκπαίδευση.
Πολιτιστικοί θεσμοί, μουσεία, μνήμη και κληρονομιά στην Ελλάδα
Authors: Παπανικολάου Παναγιώτα
Published: September 2021

Οι Ολυμπιακοί Αγώνες είναι μία μεγάλη εκδήλωση με παγκόσμια εμβέλεια. Ο σημαντικότερος Ολυμπιακός θεσμός και ο πλέον μακρόβιος είναι ο θεσμός της Πολιτιστικής Ολυμπιάδας.Το κύριο αντικείμενο της εργασίας αυτής είναι η Πολιτιστική Ολυμπιάδα της Αθήνας το 2004, της οποίας το χρονικό και σημασιολογικό εύρος ήταν πρωτόγνωρο για την Ελλάδα. Η μελέτη βασίσθηκε τόσο σε πρωτογενείς, όσο και σε δευτερογενείς πηγές, δηλαδή στις ανταλλαγές απόψεων μέσα από συνεντεύξεις με υπεύθυνα πρόσωπα καθώς και σε αρχειακό και βιβλιογραφικό υλικό. Η μελέτη αυτή στοχεύει να παρουσιάσει το πρόγραμμα της Πολιτιστικής Ολυμπιάδας μαζί με όλα τα συμφραζόμενα (έργα πολιτισμού, τελετές, Ολυμπιακά σύμβολα και έργα τέχνης, εικαστικές δραστηριότητες κ.ά.). Σκοπός της είναι επίσης να προσφέρει έγκυρα στοιχεία για την αξιοποίηση και την αξιολόγηση των πολιτιστικών υποδομών και των εκδηλώσεων, να επισημάνει τις επιπτώσεις του μεγάλου αυτού φεστιβάλ ως πνευματική παρακαταθήκη, ως άυλη και υλική κληρονομιά στη μελλοντική εξέλιξη της πόλης υποδοχής.Βασικός άξονας μελέτης και έρευνας ήταν ο Πολιτισμός, τόσο στον τομέα των εκδηλώσεων και των ποικίλων πολιτιστικών δράσεων, όσο και στο επίπεδο των πολιτιστικών υποδομών και των θεσμών. Μέρος της έρευνας αποτέλεσε και η διερεύνηση της αξιοποίησης και διαχείρισης των πολιτιστικών υποδομών, η οποία αποδείχτηκε ότι υπήρξε εξαιρετικά ελλιπής. Υπήρξαν ωστόσο ορισμένες μεγάλης κλίμακας πολιτιστικές δράσεις και πολιτιστικά γεγονότα, που άφησαν το στίγμα τους στην ελληνική πρωτεύουσα.
Οι σκηνοθεσίες των έργων του Luigi Pirandello στην ελληνική σκηνή από τον Β΄ Παγκόσμιο Πόλεμο έως το τέλος του 20ού αιώνα
Authors: Γεωργίου Ελένη
Published: September 2021

Το παρόν πόνημα αποτελεί μια συνθετική μελέτη ανάλυσης παράστασης, στην οποία εξετάζονται οι σκηνοθεσίες των έργων του Luigi Pirandello στην ελληνική σκηνή, από το Β΄ Παγκόσμιο Πόλεμο μέχρι και την πρώτη δεκαετία του 2000, καταγράφοντας την πορεία της σκηνοθετικής τέχνης στον τομέα της πρόσληψης και της εξέλιξης του πιραντελλικού θεάτρου στον τόπο μας. Η μελέτη αναπτύχθηκε ιστορικά, εξετάζοντας και αναλύοντας τα δεδομένα της εποχής κάθε παράστασης, αλλά και συγχρονικά, μεταφράζοντάς τα και εντάσσοντάς τα σε ένα γενικότερο πλαίσιο αισθητικών επιλογών, που διαμορφώνεται σύμφωνα με την εξέλιξη του θεάτρου κατά τον τελευταίο αιώνα και με τη διαφοροποίηση ως προς τη χρήση και τη σημασία των σημείων μιας παράστασης. Η ανάλυση των παραστάσεων αναπτύχθηκε βάσει του αναμορφωμένου ερωτηματολογίου του Patrice Pavis, με τις προσθήκες των Ηerman Altena και Πλάτωνα Μαυρομούστακου, το οποίο αποτελεί ένα ουσιαστικό τρόπο προσέγγισης και ανάλυσης των σημειακών συστημάτων και μοναδικό βοήθημα τόσο για την κατανόηση των επιμέρους σημείων μιας παράστασης, όσο και του συνολικού αποτελέσματός της. Το αναλυτικό ερωτηματολόγιο αναδιαμορφώθηκε για την επίτευξη μιας σφαιρικότερης παρουσίασης και χωρίστηκε στις κατηγορίες: Κείμενο, Δραματικός - Θεατρικός χώρος και Σκηνογραφία, Αντικείμενα φροντιστηρίου, Φωτισμός, Ρυθμοί και χρόνοι της παράστασης, Μουσική, Κοστούμια - Μακιγιάζ, Γενικά χαρακτηριστικά και αισθητικές και πολιτιστικές αρχές της παράστασης. Η έρευνα και η ανάλυση βασίστηκαν σε ιστορικές πηγές: θεατρικά προγράμματα, τετράδια σκηνής, δημοσιεύματα, κριτικές συνεντεύξεις, άρθρα, κλπ. και κυρίως στα αρχεία οπτικοακουστικού υλικού: φωτογραφίες, video, ηχογραφήσεις, σκηνογραφικές μακέτες, αλλά και σε προσωπικές μαρτυρίες.Στη μελέτη αναλύονται παραστάσεις αποκλειστικά του επαγγελματικού θεάτρου και επιλέγονται, από το σύνολο των παραστάσεων, οι 40 παραστάσεις των σκηνοθετών που σηματοδότησαν την καλλιτεχνική ζωή του τόπου, που εισήγαγαν νέα στοιχεία με τις σκηνοθεσίες τους ή που εισήγαγαν άπαιχτα έργα του Σικελού συγγραφέα στο δραματολόγιο του ελληνικού θεάτρου. Οι σκηνοθέτες των οποίων οι παραστάσεις αναλύονται, αλφαβητικά είναι οι: Jane Howell, Μίνως Βολανάκης, Βασίλης Διαμαντόπουλος, Σπύρος Ευαγγελάτος, Γιάννης Ιορδανίδης, Μιχάλης Κακογιάννης, Σωκράτης Καραντινός, Κάρολος Κουν, Μηνάς Κωνσταντόπουλος, Γιώργος Λαζάνης, Δημήτρης Μαυρίκιος, Κωστής Μιχαηλίδης, Περικλής Μουστάκης, Κώστας Μπάκας, Δημήτρης Μυράτ, Βασίλης Παπαβασιλείου, Θανάσης Παπαγεωργίου, Μαριέττα Ριάλδη, Αλέξης Σολομός, Λεωνίδας Τριβιζάς, Τίτος Φαρμάκης, Νίκος Χαραλάμπους.
Σύνθεση και χαρακτηρισμός σύμπλοκων ενώσεων του μαγγανίου
Authors: Φλαμουράκης Ανδρέας
Published: September 2021

Στα πλαίσια της παρούσας Διατριβής ασχοληθήκαμε με τη σύνθεση, χαρακτηρισμόκαι μελέτη των μαγνητικών ιδιοτήτων συμπλόκων ενώσεων του μαγγανίου, που ανήκουν στοτριαδικό σύστημα Μnn+/RCO2-/R1R2C=NOH (n≥2). Οι ενώσεις οι οποίες απομονώθηκαν,χαρακτηρίστηκαν και μελετήθηκαν είναι οι κάτωθι:1 [Mn6IIIO2(sao)6(C11H7O2)2(H2O)4]2 [Mn6IIIO2(sao)6(C11H7O2)2(H2O)4]3 [Mn6IIIO2(sao)6(C11H7O2)2(EtOH)2(H2O)2]4 [Mn6IIIO2(sao)6(C15H9O2)2(EtOH)3(H2O)]5 [Mn6IIIO2(sao)6(C17H19O2)2 (EtOH)5(H2O)2]6 [Mn6IIIO2(sao)6(O2CH)2(MeOH)4]7 [Mn6IIIO2(sao)6(O2C3H5)2(MeCN)2(H2O)2]8 [Mn6IIIO2(Me-sao)6(C11H7O2)2(MeCN)(H2O)]9 [Mn6IIIO2(Me-sao)6(C11H7O2)2(MeCN)(H2O)]10 [Mn9IIIO4(Me-sao)6(OMe)4(ΟΑc)3(H2O)2]11 [Mn6IIIO2(Et-sao)6(C14H9O2)2 (MeCN)2]12 [Mn6IIIO2(Et-sao)6(C11H7O2)2(MeOH)6]13 [Mn6IIIO2(Et-sao)6(C11H7O2)2 (EtOH)4(H2O)2]14 [Mn6IIIO2(napht-sao)6(C11H7O2)2(EtOH)6]15 [Mn6IIIO2(napht-sao)6(C11H7O2)2 (EtOH)6]16 [MnIII6O2(phamidox)6(OAc)2(MeOH)4]17 [MnIVMn2IIIO(sao)3(C11H7O2)3] (Et3NH)18 [Mn7IIIO2(Et-sao)6(C11H7O2)6]19 [Mn7IIIO2(Et-sao)6(C11H7O2)6]20 [Mn4III(napht-sao)4(napht-saoH)4]21 [MnIII8O4(phamidox)8(MeOH)2(H2O)]22 [MnIII20O12(OH)10(O2CPh)10(PhCO2H)2(phamidox)6(phamidoxH)2(phamidoxH2)2](ClO4)2 23 {[MnII(C15H9O2)2(H2O)](MeOH)2}n24 {[MnΙΙΙ3OCl( phenyl-sao)3(MeOH)4]}n25 [Mn3IIIO(Et-sao)3(HCO2)(MeOH)5]Η μελέτη των μαγνητικών ιδιοτήτων των παραπάνω συμπλόκων οδήγησε στηνεξαγωγή ασφαλών συμπερασμάτων αναφορικά με τις θεμελιώδεις/διηγερμένες καταστάσειςσπιν των συμπλόκων, τις παραμέτρους ανταλλαγής, καθώς και τα φαινόμενα αργήςμαγνητικής χαλάρωσης που συναντώνται.
Υποδοχείς τύπου Toll (Toll-like receptors) και χρόνια νεφρική νόσος
Authors: Ζήκου Ξανθή
Published: September 2021

Η φλεγμονή παίζει σημαντικό ρόλο στην παθογένεση της χρόνιας νεφρικής νόσου (ΧΝΝ). Η διαβητική νεφροπάθεια (ΔΝ) παρόλο που θεωρούταν μια μη ανοσολογική ασθένεια, νέα στοιχεία δείχνουν ότι φλεγμονώδεις και ανοσολογικοί μηχανισμοί πιθανά παίζουν ρόλο στην παθογένεση και την εξέλιξη της νόσου. Οι υποδοχείς τύπου Toll (TLRs) είναι διαμεμβρανικές πρωτεΐνες που κατέχουν ηγετικό ρόλο στην επαγωγή της φυσικής ανοσίας έναντι μικροβιακών παθογόνων, μέσω της επαγωγής προ-φλεγμονωδών κυτοκινών, οδηγώντας σε συστημική φλεγμονή στον ξενιστή. Συμμετέχουν επίσης σε μη μολυσματικές φλεγμονώδεις καταστάσεις, μέσω της ενεργοποίησης μορίων μη-μικροβιακής προέλευσης. Ασθενείς και μέθοδοι: 85 μη αιμοκαθαιρόμενοι ασθενείς με ΧΝΝ σταδίου 1-4 διαιρέθηκαν σε δύο ομάδες: 55 με ΧΝΝ (ομάδα 1) και 30 με ΔΝ (ομάδα 2), συγκρίθηκαν με 36 υγιή άτομα. Μετρήσαμε: α) η έκφραση των TLR2 και TLR4 σε μονοκύτταρα περιφερικού αίματος μέσω κυτταρομετρίας ροής β) η ενδοκυττάρια έκφραση των ιντερλευκινών IL-1β και IL-6 πριν και μετά από επαγωγή με τον συνδέτη του TLR2 (Pam3CSK4) και γ) 27 φλεγμονώδεις πρωτεΐνες στον ορό μέσω μεθόδου πολλαπλής χαρτογράφησης. Αποτελέσματα: Η έκφραση του TLR2 ήταν αυξημένη στις δύο ομάδες ασθενών σε σχέση με τους υγιείς, ενώ του TLR4 ήταν αυξημένη στην ομάδα 2 σε σχέση τις άλλες δύο ομάδες. Η ομάδα 2 εμφάνισε συσχέτιση ανάμεσα στην έκφραση των δύο υποδοχέων με την γλυκόζη ορού και την HbA1c και ανάμεσα στον TLR4 και την πρωτεϊνουρία. Η hsCRP συσχετίστηκε με τους TLR2 και TLR4 στην ομάδα 2, και με τον TLR2 στην ομάδα 1. Τα ενδοκυττάρια επίπεδα ιντερλευκινών στα μη διεγερμένα μονοκύτταρα ήταν χαμηλότερα στην ομάδα 1 σε σχέση με τις άλλες δύο ομάδες, ενώ μετά την ενεργοποίηση η ομάδα 2 εμφάνισε υψηλότερα επίπεδα σε σχέση με τους υγιείς. Τα επίπεδα ορού των IL-6 and IP-10 ήταν αυξημένα, ενώ των IL-4 και MCP-1 ήταν μειωμένα και στις ομάδες 1 και 2 σε σχέση με τους υγιείς. Η IL-17 ήταν μειωμένη στην ομάδα 2 σε σχέση με τις άλλες δύο ομάδες. Παρατηρήθηκε αρνητική συσχέτιση ανάμεσα στη IP-10 και τον eGFR (MDRD), και θετική συσχέτιση ανάμεσα στην IL-6 και την πρωτεϊνουρία στην ομάδα 2. Συμπεράσματα: Οι TLR2 και TLR4 εκφράζονται με διαφορετικό τρόπο στα μονοκύτταρα ασθενών με ΧΝΝ και ΔΝ, φαινόμενο το οποίο επηρεάζεται από την παρουσία του διαβήτη, επηρεάζοντας σημαντικά την ενδοκυττάρια επαγωγή των IL-1β και IL-6 και κατά συνέπεια τη φλεγμονώδη απόκριση αυτών των ασθενών. Ο πιθανός ρόλος της IL-6 στη σπειραματική βλάβη, καθώς και η συμβολή του IP-10 ως δείκτη εξέλιξης νεφρικής βλάβης στη ΔΝ πρέπει να ερευνηθούν περαιτέρω. Τα μειωμένα επίπεδα της IL-4 στη ΧΝΝ αποτελούν ενδιαφέρον εύρημα που χρήζει περαιτέρω διερεύνησης. Πιθανά, η ταυτόχρονη μέτρηση των φλεγμονωδών παραγόντων σε ορό και ούρα θα μπορούσε να δώσει περισσότερες πληροφορίες σχετικά με το αν οι κυκλοφορούντες ή οι απεκκρινόμενοι παράγοντες μπορούν να χρησιμοποιηθούν ως δείκτες στη ΧΝΝ και τη ΔΝ.
Καρδιοπροστατευτικές δράσεις του υδροθείου
Authors: Χατζηαναστασίου Αθανασία
Published: September 2021

Το υδρόθειο (H2S) είναι ένα μόριο σηματοδότησης με προστατευτικές επιδράσεις στο καρδιαγγειακό σύστημα. Προκειμένου να αξιοποιηθούν οι θεραπευτικές δυνατότητες του H2S, έχουν αναπτυχθεί μια σειρά από δότες H2S. Ο σκοπός της παρούσας μελέτης ήταν να συγκρίνει τις καρδιοπροστατευτικές δράσεις αντιπροσωπευτικών φαρμάκων που ανήκουν σε διαφορετικές κατηγορίες δοτών H2S και να μελετήσει τους μηχανισμούς δράσης τους σε καρδιομυοκύτταρα in vitro και in vivo. Η έκθεση καρδιομυοκυττάρων σε Η2Ο2 οδήγησε σε σημαντική κυτταροτοξικότητα που ανεστάλη από θειούχο νάτριο (Na2S), θειοβαλίνη (TV), GYY4137 και ΑΡ39. Η αναστολή της συνθάσης του μονοξειδίου του αζώτου (eNOS) απέτρεψε τις κυτταροπροστατευτικές επιδράσεις των Na2S και θειοβαλίνη, αλλά δεν επηρέασε τη δράση των GYY4137 και ΑΡ39, έναντι της τοξικότητας που προκλήθηκε από το Η2Ο2. Στη συνέχεια ελέγξαμε τους δότες H2S σε μοντέλο ισχαιμίας-επαναιμάτωσης σε ποντίκια που υποβλήθηκαν σε μυοκαρδιακή ισχαιμία λόγω απολίνωσης του αριστερού πρόσθιου κατιόντος κλάδου της στεφανιαίας αρτηρίας. Όλοι οι δότες ήταν αποτελεσματικοί στην μείωση της εμφραγματικής περιοχής στο μοντέλο αυτό. Η αναστολή της eNOS in vivo είχε ως αποτέλεσμα να ανασταλεί το ευεργετικό αποτέλεσμα της Na2S, αλλά όχι και των άλλων δοτών (θειοβαλίνη (TV), GYY4137 και ΑΡ39). Σε συμφωνία με τα αποτελέσματα από τα λειτουργιακά πειράματα, το Na2S, αλλά όχι το AP39, αύξησε τη φωσφορυλίωση της eNOS και της πρωτεΐνης VASP (phosphoprotein associated protein). Τόσο το Na2S όσο και και το ΑΡ39 μείωσαν το μέγεθος του εμφράγματος σε ποντικούς στους οποίους έχει απαλειφθεί το γονίδιο της κυκλοφιλίνης-D (CypD), μιας πρωτεΐνης που ρυθμίζει την διαπερατότητα του μιτοχονδριακού πόρου (ΡΤΡ). Παρ' όλα αυτά, μόνο το AP39 εμφάνισε άμεση επίδραση στα μιτοχόνδρια, αυξάνοντας την ικανότητα των μιτοχονδρίων να κατακρατούν Ca2+. Συμπερασματικά, αν και όλοι οι δότες H2S έχουν την ικανότητα να μειώνουν την έκταση του εμφράγματος σε ζωικά πρότυπα μετά από ισχαιμία/επαναιμάτωση, δεν χρησιμοποιούν όλοι τις ίδιες οδούς σηματοδότησης. Το Na2S δεν ασκεί άμεση δράση στα μιτοχόνδρια και η δράση του ήταν εξαρτώμενη από το ΝΟ. Σε αντίθεση, η καρδιοπροστασία που παρουσιάζει το ΑΡ39, μπορεί να προκύπτει από μια άμεση ανασταλτική επίδραση στο μιτοχονδριακό πόρο, δρώντας σε κάποιο από τα συστικά του πόρου, όχι όμως στην CypD.
Μελέτη της επίδρασης των βιοκλιματικών παραμέτρων και της ατμοσφαιρικής ρύπανσης στη δημόσια υγεία στη νήσο Κρήτης
Authors: Μπλέτα Αναστασία
Published: September 2021

Αντικείμενο της Διατριβής αυτής είναι η διερεύνηση της επίδρασης των καιρικών συνθηκών και της αέριας ρύπανσης στις καρδιοαγγειακές και αναπνευστικές παθήσεις των κατοίκων στο νησί της Κρήτης. Αρχικά γίνεται προσπάθεια να αξιολογηθούν και να αναλυθούν οι βιοκλιματικές συνθήκες του νησιού με τη χρήση θερμικών δεικτών (PET και UTCI) που βασίζονται στο ενεργειακό ισοζύγιο του ανθρώπου. Όσον αφορά τα αιωρούμενα σωματίδια (και τα επεισόδια μεταφοράς σκόνης Σαχάρας), αυτά καταγράφηκαν με σύστημα παθητικών δειγματοληπτών, και στη συνέχεια με αυτοματοποιημένο οπτικό μικροσκόπιο υπολογίσθηκαν οι συγκεντρώσεις (μg/m³) των ολικών και των ανθρωπογενών σωματιδίων με γεωμετρική διάμετρο από 2.5μm έως 80μm, εμφανίζοντας τις μεγαλύτερες συγκεντρώσεις στην πόλη του Ηρακλείου κατά τη διάρκεια επεισοδίων μεταφοράς σκόνης Σαχάρας. Επιπλέον, προκειμένου να εξεταστεί η ανόργανη σύνθεση της σκόνης από τη Σαχάρα πραγματοποιήθηκε σάρωση με τη βοήθεια ηλεκτρονικού μικροσκοπίου (SEM), αποδεικνύοντας τη μεταφορά επιβλαβούς για την ανθρώπινη υγεία ορυκτής σκόνης. Ακολούθως, έγινε προσπάθεια συσχέτισης των βιοκλιματικών συνθηκών της πόλης του Ηρακλείου με τα καρδιοαγγειακά και αναπνευστικά προβλήματα. Διαφαίνεται σημαντική συσχέτιση μεταξύ του ψύχους και της αυξημένης συχνότητας εισαγωγών, ενώ ιδιαίτερα τα αναπνευστικά προβλήματα εντείνονται κατά τη διάρκεια της άνοιξης, περίοδος που σχετίζεται με την εμφάνιση μεταφοράς σκόνης Σαχάρας και ανέμων Föhn, οι οποίοι δρουν συνεργιστικά επιδεινώνοντας τις βιοκλιματολογικές συνθήκες. Οι επιπτώσεις των μετεωρολογικών-βιομετεωρολογικών παραμέτρων και της αέριας ρύπανσης στα καρδιοαγγειακά και αναπνευστικά προβλήματα των κατοίκων του Ηρακλείου αξιολογούνται, ποιοτικά και ποσοτικά, με τη βοήθεια γενικευμένων προσθετικών μοντέλων (GAM), φανερώνοντας αύξηση των καρδιοαγγειακών και αναπνευστικών εισαγωγών κατά 1.8% και 4% αντίστοιχα, που συνδέονται με την πτώση της θερμοκρασίας, της Tmrt και των βιοκλιματικών δεικτών και την αύξηση της νέφωσης. Η σχετική υγρασία δεν φαίνεται να επιδρά στις καρδιοαγγειακές και αναπνευστικές εισαγωγές. Επιπλέον, αύξηση των σωματιδίων μεγέθους από 2.5-10μm οδηγούν σε αύξηση των εισαγωγών κατά μέσο όρο 10% στα καρδιοαγγειακά και 6.5% στα αναπνευστικά. Τέλος, εφαρμόστηκαν τα γενικευμένα γραμμικά μοντέλα (GLM), που πρόεκυψαν μεταξύ των ιατρικών και των κλιματολογικών δεδομένων, στις μελλοντικές βιοκλιματικές συνθήκες (προσομοιώσεις του περιοχικού κλιματικού μοντέλου RAMKO (KNMI) για το σενάριο εκπομπών θερμοκηπιακών αερίων Α1Β με σκοπό να εκτιμηθούν οι εισαγωγές στο κοντινό μέλλον (2021-2050) και μακρινό μέλλον (2071-2100).
Συγκριτική πειραματική μελέτη προσωρινής ημιεπιφυσιόδεσης 8-Plate vs Staples
Authors: Δόβρης Δημήτριος
Published: September 2021

Η προσωρινή ημιεπιφυσιόδεση είναι μια σχετικά απλή χειρουργική διαδικασία στο αναπτυσσόμενο παιδί που επιτρέπει την καθοδηγούμενη ανάπτυξη για να διορθώσει γωνιακές παραμορφώσεις. Οι αγκράφες Blount (Stryker Howmedica, Kiel,Germany), έχουν χρησιμοποιηθεί αποτελεσματικά τα τελευταία 50 χρόνια για τον περιορισμό της επιφυσιακής ανάπτυξης ,οι περιορισμοί τους είναι η κακή συγκράτηση τους και η εύκολη εξώθηση τους από το οστό , η θραύση του εμφυτεύματος, καθώς και η βλάβη της επίφυσης και η οριστική σύγκληση της . Πρόσφατα, μια εναλλακτική συσκευή για τις αγκράφες Blount που ονομάζεται πλάκα σχήματος οκτώ (ORTHOFIX, McKinney, Texas) έχει παρουσιαστεί για ημιπεπιφυσιόδεση και καθοδηγούμενη ανάπτυξη. Θεωρητικά πλεονεκτήματα της έναντι των αγκραφών Blount περιλαμβάνουν η μεγαλύτερη σταθερότητα, η ταχύτερη διόρθωση της παραμόρφωσης, και οι λιγότερες επιπλοκές. Πραγματοποιήσαμε μια μελέτη σε ένα μοντέλο χοίρου για να συγκρίνουμε την ταχύτητα γωνιακής διόρθωσης μιας παραμόρφωσης και το ποσοστό εξώθησης του εμφυτεύματος μετά από ημιπεπιφυσιόδεση με αγκράφες Blount και πλάκες σχήματος οκτώ . Σε όλα τα ζώα, έσω ημιπεπιφυσιόδεση διεξήχθη στο δεξί εγγύς τμήμα της κνήμης με πλάκα σχήματος οκτώ και στο αριστερό εγγύς τμήμα της κνήμης με αγκράφα Blount. Η έσω γωνία κλίσης, η έσω γωνία κνημιαίου κονδύλου , η εγγύς γωνία του εμφυτεύματος, η άπω γωνία του εμφυτεύματος, και η απόσταση του σώματος του εμφυτεύματος από το φλοιό της κνήμης μετρήθηκαν σε ακτινογραφίες των γόνατων που πραγματοποιήθηκαν κάθε 4 εβδομάδες. Οι γωνίες της διόρθωσης έδειξαν στατιστικά σημαντικά νωρίτερα επίδραση στην επιφυσιακή καθοδηγούμενη ανάπτυξη των πλακών σχήματος οκτώ σε σύγκριση με τις αγκράφες Blount. Η μετατόπιση / εξώθηση του εμφυτεύματος ήταν στατιστικά σημαντικά χαμηλότερη για τις πλάκες σχήματος οκτώ. Σε αυτό το ζωικό μοντέλο, οι πλάκες σχήματος οκτώ είναι σημαντικά πιο αποτελεσματικές από τις αγκράφες Blount για καθοδηγούμενη ανάπτυξη μετά από προσωρινή ημιπεπιφυσιόδεση.
Ο ρόλος του VEGF (Vascular Endothelial Growth Factor) στην επαγωγή της λευκοτριενικής φλεγμονής των ασθματικών καπνιστών και των ασθματικών με ανθιστάμενο στην θεραπεία άσθμα (refractory asthma)
Authors: Παπαδάκη Γεωργία
Published: September 2021

Ο αγγειακός ενδοθηλιακός αυξητικός παράγοντας (VEGF) θεωρείται σημαντικός αγγειογενετικός παράγοντας στο άσθμα. Τα κυστεινικά λευκοτριένια (Cyst-LTs)εμπλέκονται στην αγγειακή διαπερατότητα στο άσθμα. Οι ανταγωνιστές των υποδοχέων των κυστεινικών λευκοτριενίων επηρεάζουν την αγγειακή διαπερατότητα μειώνοντας την έκφραση του VEGF. ΣΚΟΠΟΣ: Ο προσδιορισμός των επιπέδων του VEGF και των κυστεινικών λευκοτριενίων στο υπερκείμενο πτυέλων ασθενών με άσθμα και η πιθανή συσχέτιση μεταξύ τους καθως και με τον δείκτη αγγειακής διαπερατότητας (AVP index). ΜΕΘΟΔΟΣ: Μελετήθηκαν 121 ασθενείς με άσθμα (38 με σοβαρό ανθιστάμενο άσθμα, 41 καπνιστές) και 30 υγιείς (15 καπνιστές). Όλοι υπεβλήθησαν σε πρόκληση πτυέλων για προσδιορισμό του τύπου κυττάρων και μέτρηση VEGF και κυστεινικών λευκοτριενίων στο υπερκείμενο πτυέλων. Εκτιμήθηκε και ο δείκτης AVP. ΣΥΜΠΕΡΑΣΜΑΤΑ: Τα επίπεδα του VEGF και των Cyst-LTs (pg/ml) ήταν σημαντικά αυξημένα σε ασθενείς με άσθμα, συγκριτικά με την ομάδα ελέγχου (median, interquartile ranges 845 [487-1034] vs. 432(327-654) and 209 [171-296] vs. 92 [75-114] αντίστοιχα, p < 0.001), με σημαντική συσχέτιση μεταξύ των επιπέδων των κυστεινικών λευκοτριενίων με τα επίπεδα του VEGF στο υπερκείμενο πτυέλων και τον δείκτη AVP. Παρόμοια θετική συσχέτιση παρατηρήθηκε ανάμεσα στα επίπεδα του VEGF στο υπερκείμενο πτυέλων και του δείκτη AVP.Η παρουσία σοβαρού ανθιστάμενου στην θεραπεία άσθματος ήταν ένας σημαντικός παράγοντας και για τις δύο συσχετίσεις. ΣΥΜΠΕΡΑΣΜΑ: Τα αποτελέσματά μας δείχνουν ότι τα κυστεινικά λευκοτριένια μπορεί να τροποποιήσουν την αγγειακή διαπερατότητα μέσω αύξησης της έκφρασης του VEGF. Η παραπάνω δράση φαίνεται να επηρεάζεται από την βαρύτητα του άσθματος.
Αξιολόγηση της ποιότητας και επίδρασης των πληροφοριών υγείας στο διαδίκτυο
Authors: Πιστόλης Ιωάννης
Published: September 2021

Η σημασία των κοινωνικών δικτύων για θέματα υγείας έχει αναδειχτεί σε μια σειρά από μελέτες [1–3], καθώς επίσης και η αυξανόμενη χρήση του διαδικτύου και των μέσων κοινωνικής δικτύωσης για αναζήτηση πληροφοριών υγείας από όλο και περισσότερους ασθενείς ή μη και των οικείων τους [4–7]. Κύριος σκοπός της διατριβής είναι να διερευνηθεί η ποιότητα των προσφερόμενων, μέσω των εφαρμογών του διαδικτύου, πληροφοριών υγείας στον ελλαδικό χώρο και να διερευνηθεί ο ρόλος τους στην διαμόρφωση του νοσολογικού προφίλ στον πληθυσμό.Επιλέχθηκε να αναπτυχθεί η ηλεκτρονική μορφή του ερωτηματολογίου, χρησιμοποιώντας ανοιχτό λογισμικό βασισμένο στην γλώσσα PHP [8,9]. Η διαχείριση και στατιστική ανάλυση των δεδομένων έγινε με τη γλώσσα προγραμματισμού Python και των σύγχρονων βιβλιοθηκών της [10–16]. Έτσι, το τελικό υπό εξέταση δείγμα περιλαμβάνει 104 στήλες μεταβλητών και συνολικά 328 παρατηρήσεις με τιμές. Λόγω του μεγάλου αριθμού μεταβλητών, οι μεταβλητές των απαντήσεων εξετάστηκαν ξεχωριστά με βάση τη διάκριση τους σε ερμηνευτικές και εξαρτημένες [17–19]. Κατά την στατιστική ανάλυση, πρώτα εξετάστηκαν οι συχνότητες τόσο των εξαρτημένων όσο και των ερμηνευτικών μεταβλητών του δείγματος, παράλληλα με τη διαδικασία διαχείρισης των δεδομένων, ώστε να ολοκληρωθεί το δείγμα και οι μεταβλητές που θα χρησιμοποιηθούν. Στη συνέχεια εξετάστηκε αν υπάρχει συσχέτιση και ο βαθμός συσχέτισης μεταξύ των μεταβλητών, εφαρμόζοντας έλεγχο ανεξαρτησίας χ² ανά ζεύγη και όπου ο πίνακας των απόλυτων αναμενόμενων τιμών ήταν μικρός χρησιμοποιήθηκε και η διόρθωση κατά Yates προκειμένου να εξεταστεί η απόρριψη της ανεξαρτησίας. Επικουρικά, για επιπλέον αξιοπιστία της ύπαρξης συσχέτισης μεταξύ μεταβλητών, όπου ο έλεγχος χ² ήταν στατιστικά σημαντικός χρησιμοποιήθηκε και το Fisher Exact τεστ για τον υπολογισμό του Σχετικού Λόγου Συμπληρωματικών Πιθανοτήτων και του αντίστοιχου p-value. Εξετάζοντας τις διάφορες μεταβλητές μπορούμε να συμπεράνουμε ότι το δείγμα αφορά ως επί το πλείστον άτομα στη σχετικά νεότερη ηλικιακή κατηγορία «17-38» (ποσοστό 78,1%) με σχετικά υψηλό μορφωτικό επίπεδο (πτυχίο ανώτατης σχολής ή παραπάνω 82%) και γνώσεις Η/Υ (91% του δείγματος, έχει γνώσεις Η/Υ). Επίσης, χρειάζεται να υπογραμμιστεί ότι το 59% του δείγματος εργάζεται σε επάγγελμα σχετικό με την υγεία και ακόμα περισσότερο, το 48% έχει σχετικές σπουδές. Τα στοιχεία αυτά θα πρέπει να τα έχουμε υπόψη πριν κάνουμε γενικότερες γενικεύσεις για τον πληθυσμό στην Ελλάδα (πχ τα συμπεράσματα δεν αφορούν τους συνταξιούχους και άτομα ηλικίας κάτω των 18, ή όσους δεν έχουν πρόσβαση στο Internet στην οικία τους). Εντούτοις, οι συχνότητες των διάφορων μεταβλητών, όπως κατηγοριοποιήθηκαν στο δείγμα και ομαδοποιήθηκαν στη συνέχεια, παρέχουν, εκτός εξαιρέσεων, αρκετές παρατηρήσεις (> 5 ή > 10) ώστε να προχωρήσουμε στην εξέταση για κάθε κατηγορία του κατά πόσο «επηρεάζεται και διαμορφώνεται το νοσολογικό προφίλ του χρήστη του διαδικτύου και των κοινωνικών δικτύων με τις διαθέσιμες πληροφορίες υγείας».
Διερεύνηση της σχέσης των κυκλοφορούντων καρκινικών κυττάρων, δεικτών αποπτωτικής ομοιοστασίας και γενετικής ετερογένειας παραγόντων που την επηρεάζουν στον καρκίνο του μαστού
Authors: Γιάλλουρου Αννέζα
Published: September 2021

Σκοπός: Σκοπός της παρούσας μελέτης ήταν η προοπτική ανάλυση της σχέσης μεταξύ του πολυμορφισμού FokI του γονιδίου του υποδοχέα της βιταμίνης D, καθώς και του πολυμορφισμού PvuII του γονιδίου του υποδοχέα των οιστρογόνων με τα ιστοπαθολογικά χαρακτηριστικά, την πρόγνωση, καθώς και την ανίχνευση κυκλοφορούντων καρκινικών κυττάρων (ΚΚΚΜ) με μεταστατικό δυναμικό στην συστηματική κυκλοφορία γυναικών με ιστολογικά επιβεβαιωμένο καρκίνο μαστού.Μέθοδοι: Καταγράφησαν τα δημογραφικά στοιχεία, τα ιστοπαθολογικά χαρακτηριστικά, η ανίχευση των ΚΚΚΜ, όπως και οι γονότυποι των πολυμορφισμών FokI και PvuII για κάθε ασθενή. Ακολούθησε τακτική παρακολούθηση των ασθενών.Αποτελέσματα: Παρατηρήθηκε στατιστικά σημαντική διαφορά όσον αφορά στο στάδιο των εξαιρεθέντων μασχαλιαίων λεμφαδένων (p<0.001) μεταξύ των διαφορετικών γονοτύπων του πολυμορφισμού FokI (FF, Ff, ff), παρόλο που παρουσιάστηκε και τάση θετικής συσχέτισης στην συχνότητα εμφάνισης πορογενούς- λοβιακού καρκινώματος, όπως και στο μέγεθος του όγκου (p=0.07). Σε περαιτέρω ανάλυση του δείγματος των ασθενών των οποίων ο πολυμορφισμός περιείχε το αλλήλιο f, παρατηρήθηκε στατιστικά σημαντική διαφορά στο μέγεθος του όγκου (p<0.001), στο στάδιο των μασχαλιαίων λεμφαδένων (p=0.03), τον βαθμό διαφοροποίησης του όγκου (p=0.04), καθώς και την ύπαρξη λεμφαγγειακής διήθησης (p<0.001), ενώ δεν παρατηρήθηκαν διαφορές στην ύπαρξη απομακρυσμένων μεταστάσεων και στο στάδιο νόσου. Δεν παρατηρήθηκαν στατιστικά σημαντικές διαφορές μεταξύ των γονοτύπων του πολυμορφισμού PvuII και των ιστοπαθολογικών χαρακτηριστικών του όγκου και το στάδιο νόσου. Όσον αφορά στην πρόγνωση νόσου, δεν παρατηρήθηκαν διαφορές μεταξύ των γονοτύπων του πολυμορφισμού FokI και της συνολικής επιβίωσης και του ελεύθερου νόσου διαστήματος. Αντίθετα, καταγράφησαν στατιστικά σημαντικές διαφορές στην συνολική επιβίωση και στο ελεύθερο νόσου διάστημα (p<0.001) σχετικά με τον πολυμορφισμό PvuII. Τέλος, δεν παρατηρήθηκε συσχέτιση μεταξύ της ανίχνευσης των ΚΚΚΜ και των διαφορετικών γονοτύπων των δύο πολυμορφισμών.Συμπέρασμα: Η παρουσία του αλληλίου f σχετίζεται με την παρουσία λεμφαγγειακής διήθησης και όγκων χαμηλής διαφοροποίησης, ενώ η παρουσία του γονοτύπου PP σχετίσθηκε με μεγαλύτερη συνολική επιβίωση και ελεύθερο νόσου διάστημα, δηλαδή ευνοϊκότερη πρόγνωση.
The construction of the greek crisis in the public sphere
Authors: Σεραφής Δημήτριος
Published: September 2021

Η παρούσα διατριβή επιχειρεί να μελετήσει πως, σημαντικοί κοινωνικοί δρώντες και οργανισμοί (δηλ. πρωθυπουργοί , εφημερίδες και διαδηλωτές), αναπαριστούν την κοινωνική δράση σε διαφορετικά κειμενικά είδη και, πως αυτή η αναπαράσταση δίνει ώθηση σε μια κατασκευή συναισθημάτων, κατασκευάζοντας κρίσιμες στιγμές της ελληνικής κρίσης στη δημόσια σφαίρα. Αξιοποιεί τις θεωρητικές προκείμενες της Κριτικής Ανάλυσης Λόγου (Critical Discourse Analysis - ΚΑΛ, βλ. Fairclough 2003, 2010, 2014; Van Dijk 2008), και την αρχή εξέτασης της αλληλεπίδρασης μεταξύ του μακρο-επιπέδου (macro-level), που περιλαμβάνει τις κυρίαρχες αξίες και οπτικές και του μικρο-επιπέδου (micro-level), που περιλαμβάνει τη γλωσσική τοποθέτηση ατόμων και οργανισμών (βλ. Van Dijk 2008: 85-89), όπως αυτή πραγματώνεται σε τρία κειμενικά είδη, δηλαδή, σε κοινοβουλευτικά πρακτικά, σε τίτλους εφημερίδων και σε συνθήματα γκράφιτι. Στη θεωρήτική μας συζήτηση, ακολούθωντας μια διεπιστημονική (transdisciplinary) και συνθετική (integrationist) προσέγγιση, εντός του πλαισίου της ΚΑΛ (βλ. Fairclough 2010; Van Leeuwen 2005), θα εξετάσουμε τις έννοιες του δημόσιου χώρου (βλ. Arendt 1958; Habermas 1989) και της πολιτικής, ως διαδικασία που διαμορφώνεται μέσω της γλώσσας—λόγου—εντός της δημόσιας σφαίρας˙ αντίληψη που έχει σημαντικό αντίκτυπο τόσο σε πολιτικές μελέτες, όσο και σε μελέτες που εντάσσονται στο πλαίσιο της (κριτικής) ανάλυσης λόγου (βλ. Fairclough 2003; Fairclough and Fairclough 2012; Laclau and Mouffe 1985). Εστιάζοντας στο μικρο-επίπεδο σκιαγραφούμε και προτείνουμε ένα συνθετικό, αναλυτικό πλαίσιο, βασιζόμενοι σε δύο αναλυτικούς πυλώνες: εφαρμόζουμε μια Συστημική -Λειτουργική (Systemic-Functional - ΣΛ) ανάλυση για να μελετήσουμε δομές μεταβιβαστικότητας (transitivity, βλ. Halliday and Matthiessen 2004: Ch. 5) των διαφορετικών κειμενικών ειδών και μια ανάλυση της σημειωτικοποίησης των συναισθημάτων (semiotization of emotions, pathos, βλ. Plantin 2011; Micheli 2014) με σκοπό να εντοπίσουμε την κατασκευή συναισθημάτων και την επιχειρηματολογική τους δυναμική.